  Виталий Пронин Фестивальлы пум пуктыны Удмуртие вуылӥзы «BelBrand award» премиен пусъем оперной кырӟасьёс: Киргизиысь Саян Исин, Италиысь Чинара Ширин но тубаен (бадӟым труба) шудӥсь Джанмарио Страппати.7-тӥ куартолэзе, П. Чайковскийлэн вордӥськем нуналаз, йылпумъяськиз «П. Чайковскийлэн дор палъёсаз» 61-тӥез фестиваль. Фестивальлы пум пуктыны Удмуртие вуылӥзы «BelBrand award» премиен пусъем оперной кырӟасьёс: Киргизиысь Саян Исин, Италиысь Чинара Ширин но тубаен (бадӟым труба) шудӥсь Джанмарио Страппати. Соос быгатонлыксэс возьматӥзы Удмуртиысь кун симфонической оркестрен ӵош ӟуч театрлэн сценаез вылын. Асьме оркестрен дирижировать кариз Беларусьысь Вячеслав Бортновский. «П. Чайковскийлэн дор палъёсаз» фестивальлэн арлыдыз туж ик пичи ӧвӧл, уго дуннеысь тросэз фестивальёс сокема улыны уг чидало. Арысь аре Удмурт филармония афишазэ яркытгес карыны турттэ, кызьы вера филармонилэн директорез Алексей Фомин, концертъёсы тросгес егитъёсты но кыскыны. Нош соослы кулэ эксперимент. Озьы П. Чайковскийлэн «Щелкунчик» но «Лебединое озеро» балетъёсысьтыз крезьгурез шудӥзы диджейёслэн пультъёссы… уй клубын. -  Мон малпасько, фестиваль умой ортчиз, быдэс залъёсын - та валтӥсез, - пусйиз Удмурт филармонилэн директорез Алексей Фомин. - Озьыен, учкисьёслы со кулэ.  Вань артситъёс пусйизы, дорамы валась, шуныт калык шуыса. «Браво! Браво!» - котькуд концертын сямен тымиськем зал интыосысьтыз султэ но чабе маэстроослы. Фестиваль ӧз луысал ке, кылысал но адӟысал меда удмурт кылзӥсь, учкись «Виртуозы Москвы» (дирижёрез - В. Спиваков), «Солисты Москвы» (дирижёрез - Ю. Башмет) оркестръёслэсь шудэмзэс. Уго шуиськом ке но, классической крезьгурез али котькытысь кылын луэ - телевизорысь, дискъёсысь - быдӟым гуръёслэн улэпкын чузъяськемзы - со воксё мукет! Крезьгур пыре пушке, луллэсь сиоссэ кыска. Лул лопыръяське, лобӟе но возьма фестивальлэсь арысь аре выль сямен усьтӥськемзэ. Мария ИвановаТуспуктэм: vk.com (Владимир Исупов)  